KIRJALLINEN KYSYMYS E-3294/02 esittäjä(t): Bernard Poignant (PSE) komissiolle. Terveysnormit ja simpukoiden pyynti.



Virallinen lehti nro 137 E , 12/06/2003 s. 0189 - 0189



KIRJALLINEN KYSYMYS E-3294/02 esittäjä(t): Bernard Poignant (PSE) komissiolle (21. marraskuuta 2002) Aihe: Terveysnormit ja simpukoiden pyynti Eräät ammattikalastajat hankkivat elantonsa Ranskan Bretagnen alueella simpukoiden pyynnistä. Koska simpukoiden elinympäristö on erityisen haavoittuvainen, kyseiset kalastajat ovat ottaneet käyttöön luonnonvarojen kestävän hallinnan. He noudattavat ammattiinsa liittyviä velvoitteita, etenkin työskentelyalueensa terveysvaatimuksia. Kyseinen alue on ollut suljettu tiettyinä aikoina usean vuoden ajan, mikä johtuu kesällä esiintyvästä myrkyllisestä mikrolevästä (dynophysis), joka lisääntyy kuumuuden vuoksi nopeasti. Tänä vuonna kalastajat eivät ole kuitenkaan voineet jatkaa toimintaansa. Se johtuu simpukoille tehtävästä levän analyysiin ja valvontaan liittyvistä määräyksistä, jotka tulivat voimaan viime maaliskuussa. Esimerkiksi inkubointikoe vie siten viiden tunnin sijasta 24 tuntia ja hiiriin istutettava tuote vastaa viittä grammaa hepatopankreasista tai 25 grammaa koko ruumiista. Tuotteen istuttamisen suhde ja hiiren 24 tunnin eloonjäämisen raja ovat kaksi niin drastista tekijää, että yksikään koetulos ei ole ollut yli kuuteen kuukauteen negatiivinen. Kyseinen tilanne vaarantaa ammatin tulevaisuuden ja seuraukset ovat nopeasti ennustettavissa. Vaikka ammattikalastajat ovat aina asettaneet etusijalle luonnonvarojen kestävän hallinnan ja käytön, heillä ei ole alueen jälleen avauduttua muuta vaihtoehtoa kuin lisätä pyyntiä, jotta he pystyisivät korvaamaan kuuden kuukauden aikaiset tulojen menetykset. Tämä voi vaarantaa lajin tilan. Mitä komissio aikoo tehdä tämän tilanteen korjaamiseksi? Onko mahdollista harkita muutosta päätökseen? Franz Fischlerin komission puolesta antama vastaus (18. joulukuuta 2002) Komissio on tietoinen simpukkaripulimyrkyn (DSP) merellisistä biotoksiineista, jotka ovat mahdollinen uhka ihmisten terveydelle. Komission päätöksessä 2002/225/EY(1) vahvistetaan DSP-ryhmän joidenkin merellisten biotoksiinien enimmäismäärät ja määritysmenetelmät. Tämän päätöksen ansiosta jäsenvaltioissa voidaan noudattaa yhteistä yhdenmukaista lähestymistapaa. Jos DSP:tä löydetään, kalastusalue on suljettava kuluttajille aiheutuvien myrkytysten välttämiseksi. Tämä velvoite on otettu käyttöön neuvoston direktiivillä 91/492/ETY(2). Komissio on tietoinen, että joitakin Bretagnen simpukantuotantoalueita on täytynyt pitää suljettuina pitkiä aikoja viime kuukausina, ja tästä seikasta keskusteltiin yleisellä tasolla 7. marraskuuta 2002 pidetyssä neuvoa-antavan kalatalous- ja vesiviljelykomitean kokouksessa (työryhmä II). Päätöksen 2002/225/EY soveltamisesta keskustellaan biotoksiinien vertailulaboratorioiden kokouksessa Brysselissä 10.12. joulukuuta 2002 ja päätöstä saatetaan tarkistaa uusien tieteellisten lausuntojen perusteella. Vuorovetten vaihtelualueella olevien simpukkavarojen hoito kuuluu pääasiassa jäsenvaltioiden toimivaltaan. Kalastajat ansaitsevat kiitoksen siitä, että he ovat ryhtyneet hoitamaan simpukkavaroja kestävällä tavalla. Sitten kun pyyntipaikat voidaan jälleen avata ja venussimpukat voidaan asettaa turvallisesti markkinoille ihmisravinnoksi, saaliiden voidaan todellakin odottaa kasvavan hieman, koska simpukkavarat ovat lisääntyneet pyyntikieltokauden aikana. Olisi toisaalta lyhytnäköistä ja kestävän kehityksen vastaista sallia simpukoiden liikakalastus tuotannon päästyä jälleen käyntiin. (1) Maaliskuun 15. päivänä 2002 tehty komission päätös 2002/225/EY neuvoston direktiivin 91/492/ETY täytäntöönpanoa koskevien yksityiskohtaisten sääntöjen vahvistamisesta simpukoissa, piikkinahkaisissa, vaippaeläimissä ja merikotiloissa esiintyvien tiettyjen merellisten biotoksiinien enimmäismäärien ja määritysmenetelmien osalta, EYVL L 75, 16.3.2002. (2) Heinäkuun 15. päivänä 1991 annettu direktiivi 91/492/ETY terveyttä koskevista vaatimuksista elävien kaksikuoristen simpukoiden tuotannossa ja saattamisessa markkinoille, EYVL L 268, 24.9.1991.